कालिया का उत्तर मुझे अगले हफ्ते ही मिला। अमरकांत की तरह उनकी किताबों के प्रकाशन के प्रसंग में अपनी कठिनाइयों का उल्लेख भी उन्होंने किया। निर्मल वर्मा और अमरकांत की बात अलग है सामान्यत: ज्ञानपीठ पूर्व-प्रकाशित रचनाओं का प्रकाशन नहीं करता है। फिर उन्होंने लिखा था, 'जमाली को मैं जानता हूँ। वे जिद्दी और किसी कदर कुंठित व्यक्ति हैं। मित्रों के सुझाव पर विभूति नारायण राय ने उन्हें 'बहुवचन’ के संपादन के लिए वर्धा आमंत्रित किया था। वहां और भी अवसर थे। घर से निकलने पर एक रचनात्मक दुनिया उन्हें मिलती, लेकिन वे नहीं गए। फिर उन्होंने सूचना दी थी कि उनके स्वभाव को देखते हुए जितना संभव होता है वे करते हैं। पिछले एक डेढ़ वर्ष में उन्होंने 'नया ज्ञानोदय’ में जमाली की चार-पाँच कहानियां और मार्कंडेय तथा शेखर जोशी आदि पर संस्करण प्रकाशित करने का उल्लेख किया था। बाद में जमाली ने ही फोन पर बताया था कि उनका ठीक-ठाक पारिश्रमिक कालिया ने भिजवाया था। मैंने जमाली को कुरेदा, 'आप वर्धा गए क्यों नहीं ?’